Elon Musk trækker sig som CEO for Tesla

Bemærk datoen på denne “nyhed”.

I en overraskende, men ifølge flere analytikere længe ventet udmelding har Elon Musk annonceret sin fratrædelse som administrerende direktør for Tesla. Afgørelsen kommer efter måneder med pres fra investorer, der har udtrykt bekymring over Musks mange sideløbende projekter og manglende fokus på Teslas kerneforretning.

I en intern meddelelse, der blev sendt til investorer udsendt sent mandag aften bekræftede Musk selv nyheden:

“Tesla er stærkere end nogensinde, og jeg føler, at tiden er kommet til at overlade tøjlerne. Min passion for Mars og menneskets fremtid i rummet kan ikke længere være et sideprojekt. Jeg vil nu hellige mig fuldt ud til SpaceX og vores ambition om at etablere en permanent bosættelse på Mars inden 2040,” udtalte han.

Elon Musk, der har været en markant skikkelse hos Tesla og revolutionerede bilindustrien med elektriske biler, efterlader et firma i vækst – men også et firma, der har været præget af udfordringer med produktion, konkurrence og kursudsving.

Herbert Diess vender tilbage

Til stor overraskelse blandt bilindustriens iagttagere bliver det den tidligere Volkswagen-chef Herbert Diess, der sætter sig i direktørstolen hos Tesla. Diess, der i sin tid var arkitekten bag VW’s ambitiøse elektrificeringsstrategi, har været tæt forbundet med Musk i flere år og beskriver rollen som et “kald”.

“Jeg er dybt beæret over at få lov til at føre Tesla videre ind i næste fase. Elon har skabt noget ekstraordinært, og mit mål er at styrke Teslas position som verdens førende EV-producent – og samtidig bringe mere stabilitet og fokus på kerneforretningen,” udtalte Diess.

Investorerne ånder lettet op

Mange investorer har i længere tid været frustrerede over Musks til tider uforudsigelige adfærd og hans evige vekslen mellem Tesla, SpaceX, Neuralink og andre ventures.

“Det her er den mest voksne beslutning, Elon nogensinde har taget,” sagde en anonym investor til Financial Times. “Tesla har brug for en CEO, der er 100 procent dedikeret til selskabet. Musk kan nu være 100 procent Mars-mand. Det er en win-win.”

Elon Musk forbliver i Teslas bestyrelse som “visionær rådgiver”, men vil ikke længere være involveret i daglige beslutninger. Samtidig har SpaceX fremlagt en opdateret plan for det såkaldte Red Horizon-projekt, der har som mål at sende de første 100 personer til Mars allerede i 2032.

“Det handler ikke om at flygte fra Jorden. Det handler om at sikre menneskehedens overlevelse og udforske, hvem vi er, når vi sprænger grænserne for, hvad der er muligt,” udtalte Musk.

Herbert Diess tiltræder officielt som CEO allerede i dag, den 1. april.

Elon Musk trækker sig som CEO for Tesla